SL Uradni list Evropske unije C 269/11

Objava vloge na podlagi člena 8(2) Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil

(2008/C 269/04)

Ta objava daje pravico do ugovora zoper vlogo na podlagi člena 9 Uredbe Sveta (ES) št. 509/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA REGISTRACIJO ZTP

UREDBA SVETA (ES) št. 509/2006

„PIEREKACZEWNIK“

ES št.: PL-TSG-0007-0054-23.04.2007

1. Naziv in naslov vlagatelja

Naziv: Konsorcjum producentów Pierekaczewnik Naslov: Kruszyniany 58, PL-16-120 Krynki Tel.: (48-85) 710 84 60, (48-85) 749 40 52, mob. tel.: (48) 606 603 760 Faks: — E-mail: dzenneta@wp.pl

2. Država članica ali tretja država

Poljska

3. Specifikacija proizvoda

3.1 Ime(-na) za registracijo (člen 2 Uredbe Komisije (ES) št. 1216/2007)

„Pierekaczewnik“

Vloga za registracijo samo v poljskem jeziku.

3.2 Navedite, ali gre za ime, ki

je specifično samo po sebi izraža posebne lastnosti kmetijskega proizvoda ali živila

Ime „pierekaczewnik“ izraža posebne lastnosti proizvoda, saj izhaja iz glagola „perekatywat“, ki v beloruskem in ruskem jeziku pomeni „(raz)valjati“. Način valjanja testa je eden značilnih postopkov proizvodnje „pierekaczewnika“, ki prispeva k njegovim posebnim lastnostim. Ker je beseda „pierekaczewnik“ poljsko in neprevedljivo ime, ki se uporablja izključno za poseben proizvod, je ime tudi specifično samo po sebi.

3.3 Ali se zahteva pridržanje imena na podlagi člena 13(2) Uredbe (ES) št. 509/2006

Registracija s pridržanjem imena Registracija brez pridržanja imena

3.4 Vrsta proizvoda

Skupina 2.3: Kruh, fino pecivo, slaščice in drugi pekovski izdelki

3.5 Opis kmetijskega proizvoda ali živila, za katerega se uporablja ime iz točke 3.1 (člen 3(1) Uredbe (ES) št. 1216/2207)

„Pierekaczewnik“ je pekovski proizvod, ki po videzu spominja na polžjo hišico. Ta učinek se doseže z nalaganjem šestih zelo tenkih plasti razvaljanega testa, med katerimi je nadev (sladek ali mesni) in ki se zvijejo. Ko je testo tako oblikovano, se peče v okroglem pekaču, ki da „pierekaczewniku“ želeno obliko. Številni sloji testa z vmesnim nadevom so vidni v prerezu. Od zunaj je „pierekaczewnik“ lahko zlatorumeno ali svetlo rjavo zapečen, odvisno od časa peke. Končni proizvod ima običajno premer od 26 do 27 cm in tehta približno 3 kg. Proizvod je čvrst, kompakten in elastičen. Odvisno od nadeva je začinjen ali sladek.

3.6 Opis metode pridobivanja kmetijskega proizvoda ali živila, za katerega se uporablja ime iz točke 3.1 (člen 3(2) Uredbe (ES) št. 1216/2007)

Prva faza – Priprava testa

Testo se pripravi iz sestavin v spodaj navedenih razmerjih: 1 kg presejane gladke moke (tip 450), približno 0,5 g soli, pet rumenjakov petih srednje velikih kokošjih jajc, 5 ml rastlinskega olja in približno 0,4 l vode. Sestavine se zmešajo, testo pa se ročno gnete, dokler ne postane gladko in voljno.

Druga faza – Valjanje

Zgneteno testo se razdeli na šest enakih hlebčkov. Vsak hlebček se potem razvalja v list premera približno 70 cm in debeline približno 1 mm. Da so listi enake velikosti in niso raztrgani, se testo valja ročno z enakomernim lesenim valjarjem (brez ročajev). Nazadnje pa se testo razvleče z rokami, dokler ni prosojno, pri čemer je treba paziti, da ne nastanejo luknje in da se ne raztrga.

Tretja faza – Nalaganje plasti

Ko so listi testa razvaljani, jih je treba pustiti počivati. Listi se ne smejo sprijeti. Prav tako se ne smejo posušiti. Listi se potem naložijo eden na drugega, vsak pa se premaže s stopljenim maslom. To prispeva k posebnim lastnostim proizvoda, saj je zaradi nepoškodovanosti testa mogoče doseči ustrezno strukturo proizvoda.

Za premaz posameznih plasti se uporabi 0,75 kg masla, lahko pa se nadomesti z gosjo mastjo.

Četrta faza – Priprava nadeva

„Pierekaczewnik“ se pripravlja z različnimi nadevi:

Prvi nadev: meso Za ta nadev se lahko uporabijo naslednje vrste mesa: I.1 – 0,9–1,1 kg surove ovčetine (križ brez kosti mladih živali) ali I.2 – 0,9–1,1 kg surove govedine (uležane govedine mladih živalih) ali I.3 – 0,9–1,1 kg surovega gosjega mesa ali puranjih beder. Meso naj bo narezano na majhne kocke. Če je dodana čebula, naj je ne bo več kot 350 g. Mesu ob mešanju dodajamo začimbe: sol (približno 0,75 g), poper (približno 0,5 g) in mleta paprika (približno 0,5 g). Različnih vrst mesa ni dovoljeno uporabiti v istem nadevu.

Drugi nadev: sladek Za sladek nadev se uporabljajo naslednje sestavine: II.1 – 1–1,3 kg razdrobljene skute (puste, polmastne ali polnomastne) ali II.2 – 1–1,3 kg rozin ali II.3 – 1–1,3 kg zdrobljene skute, zmešane, v različnih razmerjih, z rozinami. Tej vrsti nadeva se doda približno 2 g sladkorja.

Tretji nadev: sadje Tradicionalno se lahko „pierekaczewnik“ pripravi tudi iz olupljenega in na kocke narezanega sadja: III.1 – 1–1,5 kg jabolk ali III.2 – 1–1,5 kg suhih sliv. Tej vrsti nadeva se doda približno 2 g sladkorja. Lahko se doda tudi približno 100 g rozin. Jabolk in suhih sliv ni dovoljeno mešati.

Peta faza – Nadevanje

Nadev je treba enakomerno nanesti na zadnjo, zgornjo plast slojev testa, ki so naloženi eden na drugega.

Šesta faza – Oblikovanje in peka

Nadevano testo se zvije in potem oblikuje v obliko polžje hišice tako, da gre v okrogel namaščen pekač. Tudi povrhu se „pierekaczewnik“ namaže z maslom. Približno dve uri se peče pokrit pri 180 °C.

3.7 Posebne lastnosti kmetijskega proizvoda ali živila (člen 3(3) Uredbe (ES) št. 1216/2007)

Posebne lastnosti „pierekaczewnika“ izhajajo iz:

— edinstvene strukture testa,

— njegove posebne oblike in velikosti.

Edinstvena struktura proizvoda:

Posebnost tega proizvoda je njegova večslojna struktura, ki je rezultat nalaganja tankih (skoraj prosojnih) plasti testa ene na drugo. Ta učinek je dosežen z zelo temeljitim valjanjem testa. Ko se plasti in nadev naložijo, se celotna struktura zvije. Rezultat tega je, da so številni sloji testa, med katerimi je nadev in ki so značilni za „pierekaczewnik“, dobro vidni v prerezu.

Posebna oblika in velikost:

Posebna polžja oblika „pierekaczewnika“ nastane v zadnji fazi priprave. Zvit proizvod se položi v okrogel pekač. Ko je „pierekaczewnik“ pečen, spominja na polžjo hišico. „Pierekaczewnik“ je pravzaprav posebna vrsta nadevanega testa, ki se od drugih razlikuje ne samo po svoji strukturi, temveč tudi po velikosti, saj ima premer najmanj od 26 do 27 cm in tehta približno 3 kg.

3.8 Tradicionalne lastnosti kmetijskega proizvoda ali živila (člen 3(4) Uredbe (ES) št. 1216/2007)

Tradicionalna metoda proizvodnje:

Tradicionalne lastnosti „pierekaczewnika“ so tesno povezane z metodo proizvodnje, ki se ni spremenila že stoletja. Celotni postopek priprave testa in nadeva se ni spremenil že stoletja. To dokazuje dejstvo, da se sestavine za nadev niso spremenile in da se testo ročno pripravlja, čeprav so za ta postopek dovoljene mehanizirane metode.

Tudi postopek ročnega oblikovanja plasti se ni spremenil in je ostal zvest izvirni obliki. Opis metode proizvodnje, posebnih lastnosti proizvoda in vrst nadevov, ki se uporabljajo pri pripravi „pierekaczewnika“, je podan v zgodovinsko-etnografski monografiji z naslovom „Tatarzy litewscy“, ki jo je pripravil Stanisław Kryczyński in je bila objavljena v letopisu Rocznik Tatarski leta 1938 (Rocznik Tatarski, Wydanie Rady Centralnej Związku Kulturalno-Oświatowego Tatarów Rzeczypospolitej Polskiej, Varšava, 1938, str. 169).

Omenjena izdaja potrjuje tudi, da je „pierekaczewnik“ tradicionalni proizvod, ki izvira z območja starih vzhodnih mejnih dežel Poljske, ki so jih naseljevala ljudstva različnih kultur: Poljaki, Litovci, Rusi, Belorusi, Ukrajinci, Judje in Tatari. Tatari so se naselili na Poljskem že v 14. stoletju in so s sabo prinesli bogato orientalsko kulturo. Njihova kuhinja, na katero so veliko vplivali njihova vera in proizvodi, ki so na voljo v stepi, je eden izmed elementov te kulturne dediščine. Z dejavnostmi tatarskih naseljencev v okolici večjih mest in dvorov se je njihova kultura mešala z lokalno kulturo. Prek skupnih znanstev so tatarske dobrote pogosto našle pot na poljske mize. „Pierekaczewnik“ je en tak proizvod. Podatki o spajanju poljske in tatarske kulture ter prehajanju imen tatarskih proizvodov v poljski jezik so na voljo v knjigi Piotra Borawskega „Tatarzy w dawnej Rzeczypospolitej“ (Ludowa Spółdzielnia Wydawnicza, Varšava, 1986, str. 6-7) in monografiji z naslovom „Na szlakach orientu. Handel między Polską a Imperium Osmańskim w XVI-XVIII wieku“, ki jo je pripravil Andrzej Dziubiński (Fundacja na Rzecz Nauki Polskiej, Wrocław, 1998, str. 285–287).

Ker recept za pripravo zahteva izjemno veliko dela, se „pierekaczewnik“ zelo redko pripravlja – dandanes le v tatarskih domovih ob praznovanju bajrama.

3.9 Minimalne zahteve in postopki nadzora posebnih lastnosti (člen 4 Uredbe (ES) št. 1216/2007)

Da bi se ohranile posebne lastnosti proizvoda, se elementi, našteti spodaj, še posebno nadzorujejo:

1. Surovine za pripravo nadeva: (a) količina in kakovost osnovnih surovin.

2. Postopek priprave testa: (a) valjanje in ročno razvijanje testa; (b) mazanje testa z maslom ali gosjo mastjo.

3. Končni proizvod: (a) posebna oblika in velikost končnega proizvoda; (b) značilna večslojna struktura proizvoda; (c) slojevitost testa v proizvodu (kot pri listnatem testu).

Nadzor se izvaja na osnovi organoleptičnega ocenjevanja proizvoda in spremljanja posameznih faz proizvodnje. Proizvajalci morajo hraniti vse dokumente, ki so potrebni za ugotavljanje sestave proizvoda, in jih pokazati inšpektorju.

Da bi se zagotovila ustrezna kakovost proizvoda, je treba nadzor opraviti najmanj enkrat na leto.

4. Organi ali telesa, ki preverjajo skladnost s specifikacijo proizvoda

4.1 Naziv in naslov

Naziv: Główny Inspektorat Jakości Handlowej Artykułów Rolno – Spożywczych Naslov: ul. Wspólna 30, PL-00-930 Warszawa Tel.: (48-22) 623 29 01 Faks: (48-22) 623 20 99 E-mail: — Javni Zasebni

4.2 Posebne naloge organa ali telesa

Zgoraj navedeni organ je odgovoren za nadzor celotne specifikacije.

(1) UL L 93, 31.3.2006, str. 1.